Tavaliselt on Pariisi kesklinn jõulueelsetel nädalatel turistide päralt, kuid tänavu kestavad seal rahutused.
Kaks nädalat tagasi Pariisis ja teistes Prantsusmaa linnades alanud ning möödunud laupäeval vägivaldseks pööranud „kollaste vestide” meeleavaldused valmistavad president Emmanuel Macronile juba väga suurt peavalu. Pariisi politseiprefekti teatel olid laupäevased rahutused pealinnas viimaste aastakümnete kõige hullemad. Vahistati 412 inimest ja sajad said vigastada, kuus maja ja sadakond autot pandi põlema. Maailmakuulsatest turismimagnetitest, nagu Champs-Élysées ja Vendôme’i väljak, sai politseinike ja laamendajate lahinguväli. Triumfikaar soditi grafitit täis ja selle jalamil olev pood peksti segi. Kui lõhuti Louvre’i kõrval asuva Tuileries’ aia metallväravaid, kukkus üks väravapool meeleavaldajatele otsa ja vigastas kolme inimest, neist üht raskelt.